钦定古今图书集成/方舆汇编/边裔典/第031卷 > 后汉
## 钦定古今图书集成/方舆汇编/边裔典/第031卷 > 后汉

### 世祖建武二十年秋东夷韩国人率众请乐浪内附按后汉书世祖本纪云云按东夷列传韩有三种

一曰马韩，二曰辰韩，三曰弁辰。马韩在西，有五十四
国，其北与乐浪，南与倭接。辰韩在东，十有二国，其北
与濊貊接。弁辰在辰韩之南，亦十有二国，其南亦与
倭接。凡七十八国，伯济是其一国焉。大者万馀户，小
者数千家，各在山海间，地合方四千馀里，东西以海
为限，皆古之辰国也。马韩最大，共立其种为辰王，都
目支国，尽在三韩之地。其诸国王先皆是《马韩》种人
焉。《马韩》人知田蚕，作绵布，出大栗如梨，有长尾鸡，尾
长五尺。邑落杂居，亦无城郭，作土室形如冢。开户在
上，不知跪拜，无长幼男女之别。不贵金宝锦罽，不知
骑乘牛马，唯重璎珠，以缀衣为饰，及县颈垂耳。大率
皆魁头露紒，布袍草履。其人壮勇，少年有筑室作力
者，辄以绳贯脊皮，缒以大木，嚾呼为健。常以五月田
竟，祭鬼神。昼夜酒会，群聚歌舞，舞辄数十人相随，蹋
地为节。十月农功毕，亦复如之。诸国邑各以一人主
祭天神，号为天君。又立苏涂，建大木以县铃鼓，事鬼
神。其南界近倭，亦有文身者。《辰韩》耆老自言秦之亡
人，避苦役，适韩国，马韩割东界地与之。其名国为邦，
弓为弧，贼为寇，行酒为行觞。相呼为“徒”，有似秦语，故
或名之为《秦韩》。有城栅屋室。诸小别邑，各有渠帅，大
者名臣智，次有俭侧，次有樊秪，次有杀奚，次有邑借，
皆其官名。土地肥美，宜五谷。知蚕桑，作缣布。乘驾牛
马。嫁娶以礼。行者让路。国出铁，濊、倭、《马、韩》并从市之。
凡诸贸易，皆以铁为货。俗喜歌舞、饮酒、鼓瑟。儿生，欲
令其头扁，皆押之以石。《弁辰》与《辰韩》杂居，城郭衣服
皆同，言语风俗有异。其人形皆长大美发，衣服洁净，
而刑法严峻。其国近倭，故颇有文身者。初，《朝鲜》王准
为《卫满》所破，乃将其馀众数千人走入海，攻马韩，破
之，自立为韩王。准后灭绝马韩人，复自立为辰王。建
武二十年，韩人《廉斯》人苏马𬤊等诣乐浪贡献。光武
封苏马𬤊为汉廉斯邑君，使属乐浪郡，四时朝谒。
按《朝鲜史略》：“三韩，马韩，今全罗地，箕准避卫满浮海，
居韩地。金马郡，今益山郡，号韩王。其民土著，知蚕桑，
作绵布，性勇悍，居处作土屋。其户向上。统国五十四，
后百济王温祚并之。自箕子”至亡，一千馀年。

《辰韩》今庆州。秦亡，人避入韩，韩割东界以与之，常用
马，韩人作主。地宜五谷，俗饶蚕桑，善作缣布。乘驾牛
马，男女有别行者让路。统国十二。

《弁韩》。〈弁一作卞〉今《平壤》立国于韩地，不知其始祖年代，属
于辰韩，亦统十二国。

权近曰：《后汉书》以为卞韩在南，辰韩在东，马韩在西。其谓卞韩在南者，盖自汉界辽东之地而云耳，非谓卞韩在辰、马二韩之南也。崔致远因谓“马韩，丽也；卞韩，百济也” ，误矣。

### 灵帝中平 年百姓苦乱多亡入韩

按《后汉书。灵帝本纪》不载。按《东夷列传》：“灵帝末，韩
濊并盛，郡县不能制，百姓苦乱，多流亡入韩者。”

### 献帝建安 年公孙康兴兵伐韩

按《后汉书献帝本纪》，不载。按《三国魏志东夷传》：“韩在带方之南，东西以海为限，南与倭接，方可四千里。
有三种：一曰马韩，二曰辰韩，三曰弁韩。辰韩者，古之
辰国也。马韩在西，其民土著种植，知蚕桑，作绵布，各
有长帅，大者自名为臣智，其次为邑借，散在山海间，
无城郭，有爰襄国、牟水国、桑外国、小石索国、大石索
国”、优休牟涿国，臣𣸣沽国，伯济国，速卢不斯国，日华
国，古诞者国，古离国，怒蓝国，月支国，咨离牟卢国，素
谓干国，古爰国，莫卢国，卑离国，占离卑国，臣衅国，支
侵国，狗卢国，卑弥国，监奚卑离国，古蒲国，致利鞠国，
冉路国，儿林国，驷卢国，内卑离国，感奚国，万卢国，辟
卑离国，臼斯乌旦国，一离国，不弥国，支半国、狗素国、
捷卢国、牟卢卑离国、臣苏涂国、莫卢国、古腊国、临素
半国、臣云新国、如来、卑离国、楚山涂卑离国、一难国、
狗奚国、不云国、不斯𣸣邪国、爰池国、乾马国、楚离国，
凡五十馀国，大国万馀家，小国数千家，总十馀万户。
辰王治月支国，臣智或加优呼臣云“遣支报安邪踧
支、𣸣臣离儿、不例、拘邪秦支廉”之号。其官有魏率、善
邑君、归义侯、中郎将、都尉伯长侯。淮既僭号称王，为
燕亡人卫满所攻夺，将其左右宫人走入海，居韩地，
自号韩王，其后绝灭。今韩人犹有奉其祭祀者。汉时
属乐浪郡，四时朝谒。桓、灵之末，韩濊彊盛，郡县不能
制，民多流入韩国。建安中，公孙康分屯有县，以南荒
地为带《方郡》。遣公孙模、张敞等收集遗民，兴兵伐韩，
濊旧民稍出。是后倭、韩遂属带方。